VEGA præsenterer

**Det legendariske tyske heavy metalband Accept er tilbage med anmelderrost album**

*Et af heavy metal-historiens helt store bands, de tyske giganter fra Accept får Store VEGA til at flyde over af tunge, bastante toner den 11. februar. Bandet har i snart 50 år fået fans verden over til at rocke med på hits som ”Balls to the Wall” og ”Fast as a Shark”*

Accept kan spores helt tilbage til 60´erne og bestod dengang af sanger Udo Dirkschneider, guitarist Wolf Hoffman og bassist Peter Baltes. Bandet har revolutioneret inden for speed- og trash metal og opnåede stor popularitet på den tyske heavy metal scene i 80´erne.   
De fik deres store, kommercielle gennembrud i 1983 med deres femte studiealbum *Balls to the Wall,* som gav bandet guld i både USA og Canada. Især titelnummeret fik for alvor skubbet gang i Accepts karriere.

Bandet blev gendannet i 2009 med frontmanden fra det amerikanske heavy metalband TT Quick Mark Tornillo, der afløste Dirkschneider. Bandet har siden udgivet tre studiealbums, hvor det sidste i rækken er det anmelderroste album *The Rise of Chaos*, som udkom i august. Albummet er produceret af Andy Sneap, der tidligere har arbejdet med bands som Opeth, Amon Amarth, Exodus og Megadeth.

I marts spillede Accept sammen med Sabaton i Store VEGA. Accept blev af GAFFAs anmelder rost til skyerne for deres komplekse, dynamiske spil og deres energiske sceneshow. GAFFA skrev bl.a.: *” Vi er på et sindssygt højt teknisk niveau, og hvor den enorme spilleglæde er noget bandet oser af”.*

**Fakta om koncerten  
​**Accept (DE)   
Lørdag den 11. februar kl. 19.30  
Store VEGA, Enghavevej 40, 1674 København V  
Billetpris 250 kr. + gebyr  
Billetsalget starter i dag via VEGA.dk og ticketmaster.dk